title: Регламент за изпълнение (ЕС) № 414/2014 на Комисията от 23 април 2014 година за откриване и управление на тарифни квоти на Съюза за внос на прясно и замразено свинско месо с произход от Украйна

text:
               24.4.2014

               BG

               Официален вестник на Европейския съюз

               L 121/44

         РЕГЛАМЕНТ ЗА ИЗПЪЛНЕНИЕ (ЕС) № 414/2014 НА КОМИСИЯТА
   от 23 април 2014 година
   за откриване и управление на тарифни квоти на Съюза за внос на прясно и замразено свинско месо с произход от Украйна
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 187, букви а), в) и г) от него,
   като има предвид, че:

               (1)

               С Регламент (ЕС) № 374/2014 на Европейския парламент и на Съвета (2) се предвижда преференциален режим през 2014 г. по отношение на митата за внос на някои стоки с произход от Украйна. В съответствие с член 3 от посочения регламент селскостопанските продукти, изброени в приложение III към същия регламент, се допускат за внос в Съюза в рамките на ограниченията на тарифните квоти, определени в посоченото приложение. Квотите, посочени в приложение III към същия регламент, се управляват от Комисията в съответствие с член 184, параграф 2, буква б) от Регламент (ЕС) № 1308/2013.

               (2)

               Въпреки че съответната квота по принцип следва да се управлява чрез използването на лицензии за внос, целесъобразно е да се предоставят права на внос като първа стъпка и да се издават лицензии за внос като втора стъпка, както е предвидено в член 6, параграф 3 от Регламент (ЕО) № 1301/2006 на Комисията (3). По този начин операторите, които са получили права за внос, следва да могат да решат, през квотния период, в кой момент искат да подадат заявление за лицензии за внос с оглед на реалния си търговски оборот.

               (3)

               По отношение на лицензиите за внос, издавани съгласно настоящия регламент, следва да се прилага Регламент (ЕО) № 376/2008 на Комисията (4), освен когато са уместни дерогации.

               (4)

               Освен това по отношение на лицензиите за внос, издавани съгласно настоящия регламент, следва да се прилагат разпоредбите на Регламент (ЕО) № 1301/2006, които се отнасят до заявленията за права на внос, статута на заявителите и издаването на лицензии за внос, без да се засягат допълнителните условия, предвидени в настоящия регламент.

               (5)

               За да се осигури целесъобразно управление на тарифните квоти, следва да се предоставя гаранция при подаването на заявление за права на внос и при издаването на лицензия за внос.

               (6)

               За да се задължат операторите да подават заявления за лицензии за внос за всички получени права на внос, следва да се предвиди, че това задължение представлява главно изискване по смисъла на Регламент за изпълнение (ЕС) № 282/2012 на Комисията (5).

               (7)

               Тъй като квотите, посочени в приложение III към Регламент (ЕС) № 374/2014, са открити само до 31 октомври 2014 г., настоящият регламент следва да влезе в сила възможно най-скоро.

               (8)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Откриване и управление на тарифни квоти
   1.   С настоящия регламент се откриват и управляват тарифните квоти за внос на продуктите, посочени в приложение I.
   2.   Количеството на продуктите, обхванати от квотите, посочени в параграф 1, приложимата ставка на митото и поредните номера са посочени в приложение I.
   3.   Посочените в параграф 1 тарифни квоти за внос се управляват чрез предоставяне на права на внос като първа стъпка и издаване на лицензии за внос като втора.
   4.   Прилагат се регламенти (ЕО) № 1301/2006 и (ЕО) № 376/2008, освен ако в настоящия регламент не е предвидено друго.
   Член 2
   Период на тарифните квоти за внос
   Тарифните квоти за внос, посочени в член 1, параграф 1, са открити до 31 октомври 2014 г.
   Член 3
   Заявления за права на внос
   1.   Заявленията за права на внос се подават най-късно до 13:00 ч. брюкселско време на 15-ия календарен ден, следващ датата на влизане в сила на настоящия регламент.
   2.   При подаването на заявление за права на внос се предоставя гаранция в размер на 20 EUR на всеки 100 килограма.
   3.   Заявителите на права на внос представят доказателство, че през 12-месечния период, непосредствено предшестващ периода на тарифната квота за внос, е било внесено от тях или от тяхно име определено количество продукти от свинско месо под кодове по КН 0203 съгласно съответните митнически разпоредби (наричано по-долу „референтно количество“). Дружество, образувано от сливането на дружества, всяко от които има внос на референтни количества, може да използва тези референтни количества като основа за заявлението си.
   4.   Общото количество, което е предмет на заявления за права на внос, подадени през периода на тарифната квота за внос, не надвишава референтните количества на заявителя. Заявленията, които не отговарят на това правило, се отхвърлят от компетентните органи.
   5.   Най-късно на 7-ия работен ден, следващ края на периода за подаване на заявления, посочен в параграф 1, държавите членки уведомяват Комисията за общите заявени количества в килограми тегло на продукта и с разбивка по поредни номера.
   6.   Права на внос се предоставят от 7-ия и не по-късно от 12-ия работен ден, следващ края на срока за уведомленията, посочен в параграф 5.
   7.   Ако прилагането на коефициента на разпределение, посочен в член 7, параграф 2 от Регламент (ЕО) № 1301/2006, доведе до разпределянето на по-малко права на внос от заявените, гаранцията, предоставена в съответствие с параграф 2, се освобождава пропорционално и без забавяне.
   8.   Правата на внос са валидни от деня на издаването им до 31 октомври 2014 г. Правата на внос не могат да се прехвърлят.
   Член 4
   Издаване на лицензии за внос
   1.   За допускането за свободно обращение на количествата, разпределени в рамките на тарифните квоти за внос, посочени в член 1, параграф 1, е необходимо да бъде представена лицензия за внос.
   2.   Заявленията за лицензии за внос обхващат общото количество разпределени права на внос. Това задължение представлява главно изискване по смисъла на член 19, параграф 2 от Регламент (ЕС) № 282/2012.
   3.   Заявления за лицензии могат да се подават само в държавата членка, в която заявителят е подал заявление и е получил права на внос в рамките на тарифните квоти за внос, посочени в член 1, параграф 1.
   4.   При издаването на лицензията за внос операторът предоставя гаранция в размер на 50 EUR на всеки 100 килограма. Всяко издаване на лицензия за внос води до съответното намаление на получените права на внос и пропорционална част от предоставената гаранция за правата на внос се освобождава без забавяне.
   5.   Лицензиите за внос се издават по искане на оператора, който е получил правата на внос, и на негово име.
   6.   В заявленията за лицензии се посочва само по един пореден номер. Заявленията могат да се отнасят до няколко продукта, включени в различни кодове по КН. В такъв случай всички кодове по КН и техните описания се вписват съответно в клетки 15 и 16 на заявлението за лицензия и на лицензията.
   7.   Заявленията за лицензии и лицензиите за внос съдържат:

               а)

               в клетка 8 — името „Украйна“ като държава на произход и клетката „да“, отбелязана с кръстче;

               б)

               в клетка 20 — едно от вписванията, изброени в приложение II.

         8.   Във всяка лицензия се посочва количеството за всеки код по КН.
   9.   В съответствие с член 22, параграф 2 от Регламент (ЕО) № 376/2008 лицензиите за внос са валидни 30 дни от действителната дата на издаване на лицензията. Въпреки това срокът на валидност на лицензиите за внос изтича най-късно на 31 октомври 2014 г.
   Член 5
   Уведомления до Комисията
   1.   Чрез дерогация от член 11, параграф 1, втора алинея от Регламент (ЕО) № 1301/2006, държавите членки уведомяват Комисията:

               а)

               не по-късно от 14 ноември 2014 г. — за количествата продукти, включително нулевите количества, за които са били издадени лицензии за внос през периода на квотата;

               б)

               не по-късно от 28 февруари 2015 г. — за количествата продукти, включително нулевите количества, обхванати от неизползвани или частично използвани лицензии за внос и съответстващи на разликата между количествата, вписани на гърба на лицензиите за внос, и количествата, за които те са били издадени.

         2.   Не по-късно от 28 февруари 2015 г. държавите членки уведомяват Комисията за количествата продукти, действително допуснати за свободно обращение през периода на тарифната квота за внос, определен в настоящия регламент.
   3.   В случаите на уведомления по параграфи 1 и 2 количествата се изразяват в килограми тегло на продукта и се дава разбивка по поредни номера.
   Член 6
   Влизане в сила
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 април 2014 година.

            За Комисията

            Председател

         José Manuel BARROSO

      (1)  ОВ L 347, 20.12.2013 г., стр. 671.

      (2)  Регламент (ЕС) № 374/2014 на Европейския парламент и на Съвета от 16 април 2014 г. за намаляване или премахване на митата върху стоки с произход от Украйна (ОВ L 118, 22.4.2014 г., стр. 1).

      (3)  Регламент (ЕО) № 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (ОВ L 238, 1.9.2006 г., стр. 13).

      (4)  Регламент (ЕО) № 376/2008 на Комисията от 23 април 2008 г. за определяне на общи подробни правила за прилагане на режима на лицензии за внос и износ и сертификати за предварително фиксиране за селскостопанските продукти (ОВ L 114, 26.4.2008 г., стр. 3).

      (5)  Регламент за изпълнение (ЕС) № 282/2012 на Комисията от 28 март 2012 г. за определяне на общи подробни правила за прилагане на системата от гаранции за селскостопанските продукти (ОВ L 92, 30.3.2012 г., стр. 4).

      ПРИЛОЖЕНИЕ I
      Независимо от правилата за тълкуване на Комбинираната номенклатура, текстът на описанието на продуктите има само указателен характер, тъй като приложимостта на преференциалния режим в рамките на настоящото приложение се определя от обхвата на кодовете по КН.

                  Пореден номер

                  Кодове по КН

                  Описание на стоките

                  Количество в тонове (нетно тегло)

                  Приложимо мито
                  (EUR/t)

                  09.4271

                  0203 11 10
                  0203 12 11
                  0203 12 19
                  0203 19 11
                  0203 19 13
                  0203 19 15
                  0203 19 55
                  0203 19 59
                  0203 21 10
                  0203 22 11
                  0203 22 19
                  0203 29 11
                  0203 29 13
                  0203 29 15
                  0203 29 55
                  0203 29 59

                  Меса от домашни свине, пресни, охладени или замразени

                  20 000

                  0

                  09.4272

                  0203 11 10
                  0203 12 19
                  0203 19 11
                  0203 19 15
                  0203 19 59
                  0203 21 10
                  0203 22 19
                  0203 29 11
                  0203 29 15
                  0203 29 59

                  Меса от домашни свине, пресни, охладени или замразени, с изключение на бут, котлети и обезкостени разфасовки

                  20 000

                  0

      ПРИЛОЖЕНИЕ II

         Вписвания, посочени в член 4, параграф 7, буква б)

                  —

                  на български език: Регламент за изпълнение (ЕС) № 414/2014

                  —

                  на испански език: Reglamento de Ejecución (UE) no 414/2014

                  —

                  на чешки език: Prováděcí nařízení (EU) č. 414/2014

                  —

                  на датски език: Gennemførelsesforordning (EU) nr. 414/2014

                  —

                  на немски език: Durchführungsverordnung (EU) Nr. 414/2014

                  —

                  на естонски език: Rakendusmäärus (EL) nr 414/2014

                  —

                  на гръцки език: Εκτελεστικός κανονισμός (ΕΕ) αριθ. 414/2014

                  —

                  на английски език: Implementing Regulation (EU) No 414/2014

                  —

                  на френски език: Règlement d'exécution (UE) no 414/2014

                  —

                  на хърватски език: Provedbena uredba (EU) br. 414/2014

                  —

                  на италиански език: Regolamento di esecuzione (UE) n. 414/2014

                  —

                  на латвийски език: Īstenošanas regula (ES) Nr. 414/2014

                  —

                  на литовски език: Įgyvendinimo reglamentas (ES) Nr. 414/2014

                  —

                  на унгарски език: 414/2014/EU végrehajtási rendelet

                  —

                  на малтийски език: Regolament ta' Implimentazzjoni (UE) Nru 414/2014

                  —

                  на нидерландски език: Uitvoeringsverordening (EU) nr. 414/2014

                  —

                  на полски език: Rozporządzenie wykonawcze (UE) nr 414/2014

                  —

                  на португалски език: Regulamento de Execução (UE) n.o 414/2014

                  —

                  на румънски език: Regulamentul de punere în aplicare (UE) nr. 414/2014

                  —

                  на словашки език: Vykonávacie nariadenie (EÚ) č. 414/2014

                  —

                  на словенски език: Izvedbena uredba (EU) št. 414/2014

                  —

                  на фински език: Täytäntöönpanoasetus (EU) N:o 414/2014

                  —

                  на шведски език: Genomförandeförordning (EU) nr 414/2014


title: Регламент за изпълнение (ЕС) № 1163/2013 на Комисията от 7 ноември 2013 година за вписване на наименование в регистъра на защитените наименования за произход и защитените географски указания [Mohant (ЗНП)]

text:
               19.11.2013

               BG

               Официален вестник на Европейския съюз

               L 309/13

         РЕГЛАМЕНТ ЗА ИЗПЪЛНЕНИЕ (ЕС) № 1163/2013 НА КОМИСИЯТА
   от 7 ноември 2013 година
   за вписване на наименование в регистъра на защитените наименования за произход и защитените географски указания [Mohant (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 50, параграф 2, буква а) от Регламент (ЕС) № 1151/2012 заявлението за регистрация на наименованието „Mohant“, подадено от Словения, бе публикувано в Официален вестник на Европейския съюз
                   (2).

               (2)

               Тъй като Комисията не е получила никакви възражения съгласно член 51 от Регламент (ЕС) № 1151/2012, наименованието следва да се регистрира,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се наименованието, посочено в приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 ноември 2013 година.

            За Комисията, от името на председателя,
         Dacian CIOLOȘ

            Член на Комисията

      (1)  ОВ L 343, 14.12.2012 г., стр. 1.

      (2)  ОВ С 160, 6.6.2013 г., стр. 7.

      ПРИЛОЖЕНИЕ
      Селскостопански продукти, предназначени за консумация от човека и изброени в приложение I към Договора:

         Клас 1.3.   Сирена

      СЛОВЕНИЯ
      Mohant (ЗНП)


title: Регламент за изпълнение (ЕС) № 227/2014 на Комисията от 7 март 2014 година за одобрение на изменение, което не е несъществено, в спецификацията на название, вписано в регистъра на защитените наименования за произход и защитените географски указания [Hořické trubičky (ЗГУ)]

text:
               11.3.2014

               BG

               Официален вестник на Европейския съюз

               L 70/14

      РЕГЛАМЕНТ ЗА ИЗПЪЛНЕНИЕ (ЕС) № 227/2014 НА КОМИСИЯТА

   от 7 март 2014 година
   за одобрение на изменение, което не е несъществено, в спецификацията на название, вписано в регистъра на защитените наименования за произход и защитените географски указания [Hořické trubičky (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Чешката република за одобрение на промяна в спецификацията на защитеното географско указание „Hořické trubičky“, регистрирано по силата на Регламент (ЕО) № 989/2007 на Комисията (2), изменен с Регламент (ЕО) № 192/2008 (3).

               (2)

               Тъй като въпросното изменение не е несъществено по смисъла на член 53, параграф 2 от Регламент (ЕС) № 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз
                   (4).

               (3)

               Тъй като Комисията не получи никакви възражения по член 51 от Регламент (ЕС) № 1151/2012, изменението в спецификацията следва да бъде одобрено,

         ПРИЕ НАСТОЯЩИЯ РЕГЛАМЕНТ:
   Член 1
   Одобрява се публикуваното в Официален вестник на Европейския съюз изменение в спецификацията, свързано с посоченото в приложението към настоящия регламент название.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 март 2014 година.

            За Комисията, от името на председателя,
         Dacian CIOLOȘ

            Член на Комисията

      (1)  ОВ L 343, 14.12.2012 г., стр. 1.

      (2)  ОВ L 219, 24.8.2007 г., стр. 7.

      (3)  ОВ L 57, 1.3.2008 г., стр. 11.

      (4)  ОВ С 296, 12.10.2013 г., стр. 11.

      ПРИЛОЖЕНИЕ
      Селскостопански продукти и храни, посочени в приложение I, част I към Регламент (ЕС) № 1151/2012:

         Клас 2.4.   Хляб, хлебни изделия, сладкарски и захарни изделия, бисквити и други печива

      ЧЕШКА РЕПУБЛИКА
      Hořické trubičky (ЗГУ)


title: Регламент за изпълнение (ЕС) № 13/2013 на Комисията от 11 януари 2013 година за изменение на Регламент за изпълнение (ЕС) № 394/2012 за определяне на количествените ограничения за износ на извънквотна захар до края на 2012/2013 пазарна година и за отмяна на Регламент за изпълнение (ЕС) № 931/2012

text:
               12.1.2013

               BG

               Официален вестник на Европейския съюз

               L 8/8

         РЕГЛАМЕНТ ЗА ИЗПЪЛНЕНИЕ (ЕС) № 13/2013 НА КОМИСИЯТА
   от 11 януари 2013 година
   за изменение на Регламент за изпълнение (ЕС) № 394/2012 за определяне на количествените ограничения за износ на извънквотна захар до края на 2012/2013 пазарна година и за отмяна на Регламент за изпълнение (ЕС) № 931/2012
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 61, първа алинея, буква г) във връзка с член 4 от него,
   като взе предвид Регламент (ЕО) № 951/2006 на Комисията от 30 юни 2006 г. относно правилата за прилагане на Регламент (ЕО) № 318/2006 на Съвета по отношение на търговията с трети държави в сектора на захарта (2), и по-специално член 7д във връзка с член 9, параграф 1 от него,
   като има предвид, че:

               (1)

               Съгласно член 61, първа алинея, буква г) от Регламент (ЕО) № 1234/2007 количеството захар и изоглюкоза, произведено в рамките на дадена пазарна година в превишение на квотата, посочена в член 56 от същия регламент, може да бъде изнесено само в рамките на количествените ограничения, които следва да бъдат определени.

               (2)

               В Регламент (ЕО) № 951/2006 са изложени подробни правила за прилагане по отношение на извънквотния износ и по-специално по отношение на издаването на лицензи за износ.

               (3)

               Първоначално за 2012/2013 пазарна година беше сметнато, че установяването на количествено ограничение от 650 000 тона, изчислявани в еквивалент на бяла захар, за износ на извънквотна захар ще отговори на пазарното търсене. Такова е установеното в Регламент за изпълнение (ЕС) № 394/2012 на Комисията (3) ограничение. Последните прогнози обаче са, че производството на извънквотна захар ще достигне значителните 5 300 000 тона. В резултат следва да се осигурят допълнителни възможности за пазарна реализация на извънквотната захар.

               (4)

               Предвид факта, че таванът на СТО за износ през 2012/2013 пазарна година не е използван изцяло, е целесъобразно да се увеличи количественото ограничение за износ на извънквотна захар със 700 000 тона, за да се осигурят допълнителни икономически възможности за производителите на захар от Съюза. За да могат производителите на извънквотна захар от Съюза да се възползват от възможностите за реализация на своите експортни пазари, е целесъобразно допълнителните количества да се осигурят от 14 януари 2013 г.

               (5)

               Регламент за изпълнение (ЕС) № 394/2012 следва да бъде съответно изменен.

               (6)

               За да се позволи подаването на заявления за лицензии за износ на извънквотна захар, подаването, спряно в съответствие с член 1, параграф 3 от Регламент за изпълнение (ЕС) № 931/2012 на Комисията от 10 октомври 2012 г. за определяне на процент за приемане във връзка с издаването на износни лицензии, отхвърляне на заявленията за износни лицензии и преустановяване на подаването на заявления за износни лицензии за извънквотна захар (4), следва да се възобнови. Регламент за изпълнение (ЕС) № 931/2012 вече не е актуален, поради което е целесъобразно да бъде отменен.

               (7)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Член 1, параграф 1 от Регламент за изпълнение (ЕС) № 394/2012 се заменя със следното:

      „1.   За 2012/2013 пазарна година посоченото в член 61, първа алинея, буква г) от Регламент (ЕО) № 1234/2007 количествено ограничение е 1 350 000 тона за износ без възстановяване на извънквотна бяла захар с код по КН 1701 99.“

   Член 2
   Регламент за изпълнение (ЕС) № 931/2012 се отменя.
   Член 3
   Настоящият регламент влиза в сила в деня след публикуването му в Официален вестник на Европейския съюз.

   Той се прилага от 14 януари 2013 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 януари 2013 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 178, 1.7.2006 г., стр. 24.

      (3)  ОВ L 123, 9.5.2012 г., стр. 30.

      (4)  ОВ L 277, 11.10.2012 г., стр. 7.


title: Регламент за изпълнение (ЕС) 2015/2062 на Комисията от 17 ноември 2015 година за изменение на Регламент (ЕС) № 37/2010 по отношение на субстанцията сисапронил (Текст от значение за ЕИП)

text:
               18.11.2015

               BG

               Официален вестник на Европейския съюз

               L 301/7

         РЕГЛАМЕНТ ЗА ИЗПЪЛНЕНИЕ (ЕС) 2015/2062 НА КОМИСИЯТА
   от 17 ноември 2015 година
   за изменение на Регламент (ЕС) № 37/2010 по отношение на субстанцията сисапронил
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (1), и по-специално член 14 във връзка с член 17 от него,
   като взе предвид становището на Европейската агенция по лекарствата, изготвено от Комитета по лекарствените продукти за ветеринарна употреба,
   като има предвид, че:

               (1)

               Съгласно член 17 от Регламент (ЕО) № 470/2009 максимално допустимите стойности на остатъчните количества (наричани по-долу „МДСОК“) за фармакологичноактивни субстанции, предназначени за употреба в Съюза във ветеринарномедицински продукти за животни, отглеждани за производство на храни, или в биоцидни продукти, използвани в животновъдството, се установяват с регламент.

               (2)

               Фармакологичноактивните субстанции и тяхната класификация по отношение на МДСОК в храните от животински произход са посочени в таблица 1 от приложението към Регламент (ЕС) № 37/2010 на Комисията (2).

               (3)

               Субстанцията сисапронил все още не е включена в посочената таблица.

               (4)

               До Европейската агенция по лекарствата (по-нататък „ЕМА“) бе подадено заявление за установяване на МДСОК за сисапронил при говедата.

               (5)

               Въз основа на становището на Комитета по лекарствените продукти за ветеринарна употреба EMA препоръча установяването на МДСОК за сисапронил при говедата, приложими за мускул, мазнина, черен дроб и бъбрек, при условие че субстанцията не се използва при животни, от които се добива мляко за консумация от човека.

               (6)

               В съответствие с член 5 от Регламент (ЕО) № 470/2009 ЕМА трябва да разгледа възможността МДСОК, установени за фармакологичноактивна субстанция в определен хранителен продукт, да бъдат използвани по отношение на друг хранителен продукт, получен от същия вид животни, или МДСОК, установени за фармакологичноактивна субстанция при един или повече видове, да бъдат използвани и за други видове животни.

               (7)

               EMA счете за целесъобразно МДСОК за сисапронил при говеда да бъдат прилагани чрез екстраполация и за кози.

               (8)

               Поради това Регламент (ЕС) № 37/2010 следва да бъде съответно изменен.

               (9)

               Целесъобразно е на заинтересованите страни да се предостави разумен срок да предприемат необходимите мерки за привеждане в съответствие с новите МДСОК.

               (10)

               Мерките, предвидени в настоящия регламент, са в съответствие със становището на Постоянния комитет по ветеринарните лекарствени продукти,

         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент (ЕС) № 37/2010 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от 17 януари 2016 г..

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 ноември 2015 година.

            За Комисията

            Председател

         Jean-Claude JUNCKER

      (1)  ОВ L 152, 16.6.2009 г., стр. 11.

      (2)  Регламент (ЕС) № 37/2010 на Комисията от 22 декември 2009 г. относно фармакологичноактивните субстанции и тяхната класификация по отношение на максимално допустимите стойности на остатъчните количества в храните от животински произход (ОВ L 15, 20.1.2010 г., стр. 1).

      ПРИЛОЖЕНИЕ
      В таблица 1 от приложението към Регламент (ЕС) № 37/2010 по азбучен ред се вмъква вписване за следната субстанция:

                     Фармакологичноактивна субстанция

                     Маркерно остатъчно вещество

                     Животински видове

                     МДСОК

                     Прицелни тъкани

                     Други разпоредби (в съответствие с член 14, параграф 7 от Регламент (ЕО) № 470/2009)

                     Терапевтична класификация

                     „Сисапронил

                     Сисапронил

                     Говеда, кози

                     100 μg/kg
                     2 000 μg/kg
                     200 μg/kg
                     100 μg/kg

                     Мускул
                     Мазнина
                     Черен дроб
                     Бъбрек

                     Да не се употребява при животни, от които се добива мляко, предназначено за консумация от човека

                     Противопаразитни средства/средства, действащи срещу ектопаразити“


title: Регламент за изпълнение (ЕС) № 456/2013 на Комисията от 16 май 2013 година за определяне на преходни мерки по отношение на квотите за внос на млечни продукти съгласно Регламент (ЕО) № 2535/2001 и на квотите за внос на говеждо месо съгласно регламенти (ЕО) № 412/2008 и (ЕО) № 431/2008 с оглед на присъединяването на Хърватия към Европейския съюз

text:
               17.5.2013

               BG

               Официален вестник на Европейския съюз

               L 133/13

         РЕГЛАМЕНТ ЗА ИЗПЪЛНЕНИЕ (ЕС) № 456/2013 НА КОМИСИЯТА
   от 16 май 2013 година
   за определяне на преходни мерки по отношение на квотите за внос на млечни продукти съгласно Регламент (ЕО) № 2535/2001 и на квотите за внос на говеждо месо съгласно регламенти (ЕО) № 412/2008 и (ЕО) № 431/2008 с оглед на присъединяването на Хърватия към Европейския съюз
   ЕВРОПЕЙСКАТА КОМИСИЯ,
   като взе предвид Договора за присъединяването на Хърватия, и по-специално член 3, параграф 4 от него,
   като взе предвид Акта за присъединяването на Хърватия, и по-специално член 41 от него,
   като има предвид, че:

               (1)

               С оглед на присъединяването на Хърватия към Европейския съюз на 1 юли 2013 г. е необходимо да се предвидят преходни мерки за някои квоти за внос в сектора на говеждото месо и млечните продукти, с които да се позволи на вносителите от Хърватия да участват в тези квоти.

               (2)

               В дял 2, глава I, раздел 2 от Регламент (ЕО) № 2535/2001 на Комисията от 14 декември 2001 г. относно определяне на подробни правила за прилагане на Регламент (ЕО) № 1255/1999 на Съвета по отношение на режима на внос на мляко и млечни продукти и за откриване на тарифни квоти (1) е предвидено заявителите за вносни лицензии да се одобряват предварително от компетентния орган на държавата членка, в която те са се установили. За да се гарантира, че от 1 януари 2014 г. операторите от Хърватия ще имат достъп до квотите за внос съгласно дял 2, глава I и дял 2, глава III, раздел 2 от Регламент (ЕО) № 2535/2001, на тези оператори следва да се разреши да подадат заявление и необходимите за одобрение доказателства преди 1 октомври 2013 г. вместо преди 1 април 2013 г. Властите на Хърватия следва да информират заявителите за резултата от процедурата по одобрение преди 1 ноември 2013 г., вместо преди 1 май 2013 г., и да изпратят съответните списъци на одобрените вносители до Комисията преди 15 ноември 2013 г., вместо преди 20 май 2013 г.

               (3)

               С Регламент (ЕО) № 412/2008 на Комисията от 8 май 2008 г. относно откриване и управление на тарифни квоти за внос на замразено говеждо месо, предназначено за преработка (2), бе открита годишна тарифна квота за внос на 63 703 тона необезкостен еквивалент на замразено говеждо месо, предназначено за преработка в ЕС за периода от 1 юли всяка година до 30 юни на следващата година. Съгласно член 5, параграф 1 от Регламент (ЕО) № 412/2008 заявителите за права на внос представят доказателство, че са одобрени като преработвателни предприятия по член 4 от Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (3), а също и че са произвеждали преработени продукти, съдържащи говеждо месо, през всеки един от двата референтни периода, посочени в член 5 от Регламент (ЕО) № 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (4). Относно първото условие, за да могат да осъществяват внос в периода от 1 юли 2013 г. до 30 юни 2014 г., заявителите за права на внос от Хърватия представят доказателство, че са преработвателни предприятия, одобрени за износ към ЕС по член 12 от Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (5). Що се отнася до изискването за представяне на доказателство за минали периоди за целите на заявлението за права на внос по Регламент (ЕО) № 412/2008, производството на преработени продукти, съдържащи говеждо месо, в Хърватия през 2011 г. и 2012 г. в съответствие с хърватското законодателство следва да се счита за достатъчно изпълнение на това изискване.

               (4)

               С Регламент (ЕО) № 431/2008 на Комисията от 19 май 2008 г. за откриване и управление на тарифна квота за замразено месо от едър рогат добитък, включено в код по КН 0202, и продукти, включени в код по КН 0206 29 91 (6), бе открита годишна тарифна квота за внос на 53 000 тона замразено говеждо месо за периода от 1 юли всяка година до 30 юни на следващата година. По отношение на квотния период 1 юли 2013 г. — 30 юни 2014 г. следва да се посочи, че доказателствата, които следва да се представят от операторите от Хърватия за заявлението за права за внос, следва да не се отнасят за внос, извършен от държавите членки.

               (5)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Преходни мерки относно Регламент (ЕО) № 2535/2001
   1.   Чрез дерогация от член 8 от Регламент (ЕО) № 2535/2001 за вноса в периода 1 януари — 30 юни 2014 г. в рамките на квотите, посочени в дял 2, глава I и дял 2, глава III, раздел 2 от посочения регламент, се дава одобрение на кандидатите, които преди 1 октомври 2013 г. подадат заявление до компетентните органи на Хърватия, при които са учредени и регистрирани по ДДС, заедно с доказателство, че през 2011 г. и 2012 г. са внесли или изнесли от Хърватия най-малко 25 тона млечни продукти, обхванати от глава 4 от Комбинираната номенклатура.
   2.   За целите на прилагането на параграф 1 дейностите в рамките на активното или пасивното усъвършенстване не се считат за внос и износ.
   3.   Чрез дерогация от член 9 от Регламент (ЕО) № 2535/2001 компетентният орган на Хърватия информира заявителите преди 1 ноември 2013 г. за резултата от процедурата по одобрение и когато е приложимо, за техния номер на одобрение. Одобрението е валидно до 30 юни 2014 г.
   4.   Чрез дерогация от член 10, параграф 1 от Регламент (ЕО) № 2535/2001 компетентният орган в Хърватия изпраща преди 15 ноември 2013 г. своите списъци с одобрени вносители, в съответствие с параграф 3 от същия член, до Комисията, която ги препраща на компетентните органи на останалите държави членки.
   Само вносителите, фигуриращи в списък, могат да подават заявления за лицензии от 20 до 30 ноември 2013 г. за внос през периода 1 януари — 30 юни 2014 г. в съответствие с разпоредбите на членове 11—14 от Регламент (ЕО) № 2535/2001.
   Член 2
   Преходни мерки относно Регламент (ЕО) № 412/2008
   Чрез дерогация от член 5 от Регламент (ЕО) № 412/2008 по отношение на периода на тарифната квота за внос 1 юли 2013 г. — 30 юни 2014 г. заявителите за права на внос от Хърватия представят доказателство, че са преработвателни предприятия, одобрени за износ към ЕС по член 12 от Регламент (ЕО) № 854/2004 и доказват пред компетентните органи на Хърватия, че са произвеждали преработени продукти, съдържащи говеждо месо, в съответствие с хърватското законодателство, през всеки от двата референтни периода, посочени в член 5 от Регламент (ЕО) № 1301/2006.
   Член 3
   Преходни мерки относно Регламент (ЕО) № 431/2008
   Чрез дерогация от член 4, параграф 1 от Регламент (ЕО) № 431/2008 за периода на тарифната квота за внос, който започва на 1 юли 2013 г. заявителите за права на внос от Хърватия представят доказателство пред компетентните органи на Хърватия, че определено количество говеждо месо с кодове по КН 0201, 0202, 0206 10 95 или 0206 29 91 е било внесено лично от тях или от тяхно име по силата на съответните хърватски митнически разпоредби в периода 1 май 2012 г. — 30 април 2013 г., като същевременно се изключи вносът от държави членки. Това количество представлява референтното количество.
   Член 4
   Влизане в сила
   Настоящият регламент влиза в сила, при условие че Договорът за присъединяване на Хърватия влезе в сила и на датата на влизането му в сила.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 май 2013 година.

            За Комисията

            Председател

         José Manuel BARROSO

      (1)  ОВ L 341, 22.12.2001 г., стр. 29.

      (2)  ОВ L 125, 9.5.2008 г., стр. 7.

      (3)  ОВ L 139, 30.4.2004 г., стр. 55.

      (4)  ОВ L 238, 1.9.2006 г., стр. 13.

      (5)  ОВ L 139, 30.4.2004 г., стр. 206.

      (6)  ОВ L 130, 20.5.2008 г., стр. 3.


title: Регламент за изпълнение (ЕС) № 1252/2009 на Съвета от 18 декември 2009 година за приключване на преразглеждането във връзка с нов износител на Регламент (ЕО) № 1338/2006 относно налагане на окончателно антидъмпингово мито върху вноса на велур с произход от Китайската народна република, с което върху вноса от един износител от тази държава се налага с обратна сила антидъмпингово мито и се прекратява регистрационният режим за този внос

text:
               19.12.2009

               BG

               Официален вестник на Европейския съюз

               L 338/12

      РЕГЛАМЕНТ ЗА ИЗПЪЛНЕНИЕ (ЕС) № 1252/2009 НА СЪВЕТА

   от 18 декември 2009 година
   за приключване на преразглеждането във връзка с „нов износител“ на Регламент (ЕО) № 1338/2006 относно налагане на окончателно антидъмпингово мито върху вноса на велур с произход от Китайската народна република, с което върху вноса от един износител от тази държава се налага с обратна сила антидъмпингово мито и се прекратява регистрационният режим за този внос
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) („основният регламент“), и по-специално член 11, параграф 4 от него,
   като взе предвид предложението, представено от Европейската комисия след консултация с Консултативния комитет,
   като има предвид, че:
   1.   ДЕЙСТВАЩИ МЕРКИ

               (1)

               След провеждане на разследване (наричано по-долу „първоначалното разследване“) Съветът наложи с Регламент (ЕО) № 1338/2006 (2) окончателно антидъмпингово мито върху вноса на велур с произход от Китайската народна република (КНР). Действащата мярка е адвалорно окончателно мито с приложима за цялата държава ставка от 58,9 %.

         2.   НАСТОЯЩО РАЗСЛЕДВАНЕ

   а)   Искане за преразглеждане

               (2)

               След налагането на окончателните антидъмпингови мерки Комисията получи искане за преразглеждане във връзка с „нов износител“ в съответствие с член 11, параграф 4 от основния регламент. Искането беше основано на твърдението, че производителят износител Henan Prosper Skins and Leather Enterprise Co. Ltd. („заявителят“):

                           i)

                           не е изнасял велур преди или по време на разследвания период в рамките на първоначалното разследване,

                           ii)

                           не е бил свързан с нито един от производителите износители, по отношение на които се прилагат мерките, наложени с Регламент (ЕО) № 1338/2006,

                           iii)

                           е започнал да изнася велур за Съюза след края на разследвания период в рамките на първоначалното разследване,

                           iv)

                           осъществява дейност в условията на пазарна икономика в съответствие с определението в член 2, параграф 7, буква в) от основния регламент или алтернативно на това иска индивидуално третиране в съответствие с член 9, параграф 5 от основния регламент.

         б)   Започване на преразглеждане във връзка с „нов износител“

               (3)

               Комисията разгледа представените от заявителя prima facie доказателства и ги счете за достатъчни да обосноват започването на преразглеждане в съответствие с член 11, параграф 4 от основния регламент. След консултация с Консултативния комитет и след като на засегнатото производство на Съюза беше дадена възможност да представи коментари, с Регламент (ЕО) № 573/2009 (3) Комисията започна преразглеждане на Регламент (ЕО) № 1338/2006 по отношение на заявителя.

               (4)

               Съгласно член 2 от Регламент (ЕО) № 573/2009 антидъмпинговото мито, наложено с Регламент (ЕО) № 1338/2006 върху вноса на произвеждания от заявителя велур, беше отменено. Същевременно в съответствие с член 14, параграф 5 от основния регламент на митническите органи беше възложено да предприемат необходимите действия за въвеждане на регистрационен режим за вноса на произвеждания от заявителя велур.

         в)   Разглеждан продукт

               (5)

               Разглежданият в настоящото преразглеждане продукт е велур в съответствие с определението в първоначалното разследване, т.е. велур и комбинации с велур, независимо дали е разрязан в определени форми, включително втвърден велур и комбинации с втвърден велур (наричан по-долу „велур“), с произход от Китайската народна република, класиран понастоящем в кодове по КН 4114 10 10 и 4114 10 90.

         г)   Засегнати страни

               (6)

               Комисията уведоми официално производството на Съюза, заявителя и представителите на държавата износител за започването на преразглеждането. На заинтересованите страни беше дадена възможност да представят писмено своите становища и да бъдат изслушани.

         д)   Разследван период в рамките на преразглеждането

               (7)

               Разследването на дъмпинга обхвана периода от 1 юли 2008 г. до 30 юни 2009 г. (наричан по-долу „разследван период в рамките на преразглеждането“ или „РПП“).

         3.   ПРЕКРАТЯВАНЕ НА СЪДЕЙСТВИЕТО И ОТТЕГЛЯНЕ НА ИСКАНЕТО ЗА ПРЕРАЗГЛЕЖДАНЕ ВЪВ ВРЪЗКА С „НОВ ИЗНОСИТЕЛ“

               (8)

               Комисията изпрати въпросник на заявителя и получи отговор в рамките на поставения срок. По време на проверката на място на отговорите на заявителя, последният предостави невярна и подвеждаща информация по смисъла на член 18, параграф 1 от основния регламент. Освен това заявителят реши изцяло да спре да съдейства и проверката трябваше да бъде прекратена преди да е завършена. На 21 септември 2009 г. заявителят официално оттегли заявлението си за преразглеждане във връзка с „нов износител“.

               (9)

               Заявителят беше информиран, че предоставената от него информация не може да бъде сметната за надеждна и няма да бъде взета предвид, като беше приканен да представи допълнителни обяснения в рамките на определен срок в съответствие с член 18, параграф 4 от основния регламент. Заявителят не представи допълнителни обяснения.

               (10)

               Въз основа на горепосочените обстоятелства и въпреки оттеглянето на заявлението беше сметнато за уместно разследването да продължи ex officio и заключенията по отношение на заявителя да бъдат направени въз основа на наличните факти по смисъла на член 18 от основния регламент.

               (11)

               Предвид липсата на друга информация митническата ставка, която трябва да бъде приложена по отношение на заявителя, се определя на нивото на митото за цялата държава.

         4.   ПРИКЛЮЧВАНЕ НА РАЗСЛЕДВАНЕТО И НАЛАГАНЕ С ОБРАТНА СИЛА НА АНТИДЪМПИНГОВОТО МИТО

               (12)

               С оглед на горните констатации беше заключено, че върху вноса в Съюза на велур и комбинации с велур, независимо дали е разрязан в определени форми, включително втвърден велур и комбинации с втвърден велур (наричан по-долу „велур“), класиран понастоящем в кодове по КН 4114 10 10 и 4114 10 90, с произход от Китайската народна република и произвеждан и продаван за износ в Съюза от Henan Prosper Skins & Leather Enterprise Co., Ltd, (допълнителен код по TARIC A957), следва да бъде наложено антидъмпингово мито на нивото на наложеното с Регламент (ЕО) № 1338/2006 мито за всички фирми в Китайската народна република и че определената ставка на антидъмпинговото мито следва да бъде наложена отново и с обратна сила върху вноса на разглеждания продукт, който е подложен на регистрационен режим в съответствие с член 3 от Регламент (ЕО) № 573/2009.

         5.   ОПОВЕСТЯВАНЕ И СРОК НА ДЕЙСТВИЕ НА МЕРКИТЕ

               (13)

               Заявителят, производството на Съюза и представителите на държавата износител бяха уведомени за основните факти и съображения, довели до гореизложените заключения, и им бе предоставена възможност да представят коментарите си. Не бяха получени коментари от естество, което да обоснове промяна на горепосочените заключения.

               (14)

               Настоящото преразглеждане не засяга датата, на която ще изтече срокът на действие на мерките, наложени с Регламент (ЕО) № 1338/2006, в съответствие с член 11, параграф 2 от основния регламент,

         ПРИЕ НАСТОЯЩИЯ РЕГЛАМЕНТ:
   Член 1
   1.   Започнатото с Регламент (ЕО) № 573/2009 преразглеждане, свързано с нов износител, се приключва и върху вноса, определен в член 1 от Регламент (ЕО) № 573/2009, се налага антидъмпингово мито на нивото на антидъмпинговото мито, което съгласно член 1, параграф 2 от Регламент (ЕО) № 1338/2006 е приложимо за всички фирми в Китайската народна република.
   2.   Върху вноса на велур, регистриран в съответствие с член 3 от Регламент (ЕО) № 573/2009, се налага с действие от 3 юли 2009 г. антидъмпингово мито на нивото на антидъмпинговото мито, приложимо съгласно член 1, параграф 2 от Регламент (ЕО) № 1338/2006 за всички фирми в Китайската народна република.
   3.   На митническите органи се възлага да преустановят регистрационния режим, прилаган в съответствие с член 3 от Регламент (ЕО) № 573/2009.
   4.   Освен ако не е посочено друго, се прилагат действащите разпоредби относно митата.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 18 декември 2009 година.

            За Съвета

            Председател

         Å. TORSTENSSON

      (1)  ОВ L 56, 6.3.1996 г., стр. 1.

      (2)  ОВ L 251, 14.9.2006 г., стр. 1.

      (3)  Регламент (ЕО) № 573/2009 на Комисията от 29 юни 2009 г. за образуване на процедура по преразглеждане във връзка с нов износител на Регламент (ЕО) № 1338/2006 на Съвета относно налагане на окончателно антидъмпингово мито върху вноса на велур с произход от Китайската народна република, за отмяна на митото по отношение на вноса от един производител износител в тази държава и за въвеждането на регистрационен режим за този внос (ОВ L 172, 2.7.2009 г., стр. 3).


title: Регламент за изпълнение (ЕС) 2016/665 на Комисията от 26 април 2016 година относно класирането на някои стоки в Комбинираната номенклатура

text:
                  29.4.2016

                  BG

                  Официален вестник на Европейския съюз

                  L 115/22

            РЕГЛАМЕНТ ЗА ИЗПЪЛНЕНИЕ (ЕС) 2016/665 НА КОМИСИЯТА
      от 26 април 2016 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
      като има предвид, че:

                  (1)

                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.

                  (2)

                  С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

                  (3)

                  В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

                  (4)

                  Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се използва от титуляря за известен период от време в съответствие с член 12, параграф 6 от Регламент (ЕИО) № 2913/92 на Съвета (2). Този период следва да бъде определен на три месеца.

                  (5)

                  Мерките, предвидени в настоящия регламент, са в съответствие със становището на Комитета по Митническия кодекс,

            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да се използва съгласно член 12, параграф 6 от Регламент (ЕИО) № 2913/92 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 26 април 2016 година.

               За Комисията,

               от името на председателя,

            Stephen QUEST

               Генерален директор на генерална дирекция „Данъчно облагане и митнически съюз“

         (1)  ОВ L 256, 7.9.1987 г., стр. 1.

         (2)  Регламент (ЕИО) № 2913/92 на Съвета от 12 октомври 1992 г. за създаване на Митнически кодекс на Общността (ОВ L 302, 19.10.1992 г., стр. 1).

         ПРИЛОЖЕНИЕ

                     Описание на стоките

                     Класиране
                     (код по КН)

                     Основания

                     (1)

                     (2)

                     (3)

                     Ръчен електрически уред (така нареченият „пистолет за лепене“), предназначен за нанасяне на горещо стопено лепило върху дърво и други материали. Корпусът на уреда е от пластмаса и има сменяема дюза, изработена от неблагороден метал. Дюзата е регулируема, така че да може да се променя потокът на лепилото.
                     Когато се включи уредът, се нагрява контролирана с термостат подаваща тръба, която на свой ред загрява сменяема пръчка лепило (с максимална температура 207 °C). Лепилото омеква и може да бъде нанесено върху материалите, които трябва да бъдат залепени.
                     Пистолетът е предназначен да бъде използван основно от специалисти, например в сектора на опаковането, мебелната промишленост или сглобяването на стендове.
                     Вж. изображението (*)

                     8419 89 98

                     Класирането се определя от разпоредбите на Общи правила 1 и 6 за тълкуване на Комбинираната номенклатура, забележка 3 към раздел XVI и от описанието на кодовете по КН 8419 , 8419 89  и 8419 89 98 .
                     Изключва се класирането в позиция 8205  като ръчен инструмент, от неблагороден метал, неупоменат, нито включен другаде, тъй като функцията на уреда е посочена в глава 84.
                     Изключва се и класирането в позиция 8424  като механичен апарат за изхвърляне, разпръскване или пулверизиране на течни или прахообразни материали, или като шприцпистолет, тъй като лепилото не се изхвърля, разпръсква, нито пулверизира.
                     Изключва се класирането в позиция 8516  като електронагревателен апарат за домакински цели, тъй като уредът е предназначен за използване от специалисти и не е от вид, който обикновено се използва в домакинствата (вж. също Обяснителните бележки към Хармонизираната система (ОБХС) за позиция 8516  (Д).
                     Класирането в позиция 8465  като машина за обработка на дърво също се изключва, тъй като уредът не обработва дървото. Освен това уредът се държи с ръка и не е монтиран другаде (вж. също Обяснителните бележки към ХС за позиция 8465 ).
                     Уредът е предназначен за обработване на материали чрез операция, изискваща промяна на температурата с нагряване (функция, класирана в позиция 8419 ), което се счита за главната му функция, както и за регулиране на потока на лепилото и неговото нанасяне (специфична функция, неупомената, нито включена другаде).
                     Следователно той трябва да бъде класиран в код по КН 8419 89 98  като „Други машини, с електрическо загряване, за обработка на материали“.

            (*)  Изображението е само за информация.


title: Регламент за изпълнение (ЕС) № 786/2012 на Комисията от 30 август 2012 година за изменение и поправка на Регламент (ЕО) № 951/2006 за определяне на подробни правила за прилагането на Регламент (ЕО) № 318/2006 на Съвета по отношение на търговията с трети страни в сектора на захарта

text:
               1.9.2012

               BG

               Официален вестник на Европейския съюз

               L 235/1

         РЕГЛАМЕНТ ЗА ИЗПЪЛНЕНИЕ (ЕС) № 786/2012 НА КОМИСИЯТА
   от 30 август 2012 година
   за изменение и поправка на Регламент (ЕО) № 951/2006 за определяне на подробни правила за прилагането на Регламент (ЕО) № 318/2006 на Съвета по отношение на търговията с трети страни в сектора на захарта
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 134, член 161, параграф 3, член 170 и член 192, параграф 2 във връзка с член 4 от него,
   като има предвид, че:

               (1)

               Регламент (ЕО) № 792/2009 на Комисията от 31 август 2009 г. за установяване на подробни правила за нотифицирането на Комисията от страна на държавите членки на информацията и документите във връзка с прилагането на общата организация на пазарите, режима на директните плащания, насърчаването на продажбата на селскостопански продукти и правилата, приложими за най-отдалечените райони и малките острови в Егейско море (2), предвижда общи правила за съобщаване на информация и предаване на документи от компетентните органи на държавите членки на Комисията. Тези правила обхващат по-специално задължението за държавите членки да използват информационните системи, предоставени от Комисията, и заверяването на правата на достъп на органите или отделните лица, упълномощени да изпращат уведомления. Освен това в регламента са формулирани общи принципи, приложими за информационните системи, така че те да гарантират автентичността, целостта и четливостта в течение на времето на документите и да осигуряват защита на личните данни.

               (2)

               Съгласно Регламент (ЕО) № 792/2009 задължението за използване на информационните системи в съответствие с посочения регламент трябва да бъде предвидено в регламентите, установяващи специфично задължение за уведомяване.

               (3)

               Комисията разработи информационна система, която позволява управлението по електронен път на документи и процедури в рамките на нейните собствени вътрешни работни процедури, както и в отношенията ѝ с органите, участващи в общата селскостопанска политика. Счита се, че няколко от задълженията за уведомяване могат да бъдат изпълнени чрез тази система в съответствие с Регламент (ЕО) № 792/2009, и по-специално предвидените в Регламент (ЕО) № 951/2006 на Комисията (3).

               (4)

               В интерес на ефикасното администриране и предвид натрупания опит някои уведомления следва да бъдат опростени и уточнени или заличени от Регламент (ЕО) № 951/2006.

               (5)

               За по-голяма яснота е необходимо изрично да се предвиди, че Регламент (ЕО) № 376/2008 на Комисията от 23 април 2008 г. за определяне на общи подробни правила за прилагане на режима на лицензии за внос и износ и сертификати за предварително фиксиране за селскостопанските продукти (4) се прилага за лицензиите, предвидени в Регламент (ЕО) № 951/2006, освен ако в същия регламент не е предвидено друго.

               (6)

               Изоглюкозните продукти не са изброени в приложение II, част II, раздел В от Регламент (ЕО) № 376/2008, следователно не се изисква лицензия за износ при износа на изоглюкоза, която е в свободно обращение на пазара на Съюза и която не се разглежда като „извънквотна“, за да бъде изнесена без възстановяване. Това следва да бъде отразено в член 7 от Регламент (ЕО) № 951/2006, където следва да се заличи всяко позоваване на изоглюкоза.

               (7)

               Съгласно член 61, първа алинея, буква г) от Регламент (ЕО) № 1234/2007 количеството захар или изоглюкоза, произведено в превишение на квотата, посочена в член 56 от същия регламент, може да бъде изнесено само в рамките на количествените ограничения, които следва да бъдат определени от Комисията. При определянето на количествените ограничения Комисията трябва да спазва ангажиментите, произтичащи от споразуменията, сключени в съответствие с член 218 от Договора.

               (8)

               В периоди на голямо производство на извънквотна захар в Съюза, по-специално в съчетание с високи цени на световния пазар, заявленията за лицензии за износ, подавани от производителите на захар, може да надвишават значително наличните количества. Силната конкуренция между операторите за лицензии за износ може да доведе до ситуация, в която някои оператори подават заявления за количества, превишаващи действителното им производство на извънквотна захар за съответната пазарна година. Подобни спекулативни ходове биха могли да доведат до загуба на възможности за износ на извънквотна захар от Съюза и до увеличаване на натиска върху пазара за извънквотна захар в Съюза, което ще увеличи риска от натрупване на излишъци от захар.

               (9)

               Съгласно член 8 от Регламент (ЕО) № 376/2008 правата, произтичащи от лицензии или сертификати, могат да бъдат прехвърлени веднъж от техния титуляр през срока на тяхната валидност. С цел да се намалят рисковете от спекулативно поведение на производителите на захар е уместно да се забрани прехвърлянето на лицензии за износ при извънквотната захар.

               (10)

               В член 3, параграф 4 от Регламент (ЕО) № 1484/95 на Комисията от 28 юни 1995 г. относно определяне на подробни правила за прилагане на системата на допълнителни вносни мита и относно фиксиране на допълнителни вносни мита в секторите птиче месо и яйца и за яйчен албумин, и за отмяна на Регламент № 163/67/ЕИО (5) и член 4, параграф 4 от Регламент (ЕО) № 504/2007 на Комисията от 8 май 2007 г. относно определяне на подробни правила за прилагането на режима за допълнителни вносни мита в сектора на млякото и млечните продукти (6) се определя срокът, в който вносителите да докажат, че дадена пратка е пласирана според условия, потвърждаващи съответствието на декларираната вносна цена CIF. За целите на хармонизирането на правилата за прилагане, приложими към допълнителните вносни мита в различните сектори, е целесъобразно да се съгласуват максимално член 38, параграф 4 от Регламент (ЕО) № 951/2006, член 3, параграф 4 от Регламент (ЕО) № 1484/95 и член 4, параграф 4 от Регламент (ЕО) № 504/2007.

               (11)

               В член 34, параграф 3 от Регламент (ЕО) № 951/2006 се посочва, че държавите членки ежемесечно представят на Комисията информация относно световния пазар на меласа. Опитът показва, че поради особеностите на пазарите на меласа е трудно да бъде получена тази информация и повечето държави членки не разполагат с адекватна информация, която да предоставят. Следователно е целесъобразно да се заличи това задължение за уведомяване.

               (12)

               Глава 17 от приложение I към Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (7), изменен с Регламент за изпълнение (ЕС) № 1006/2011 на Комисията (8), съдържа нови кодове по КН за различните продукти от сурова захар, които се различават от посочените в Регламент (ЕО) № 951/2006. С цел правна яснота тези нови кодове следва да бъдат отразени в член 42 от Регламент (ЕО) № 951/2006.

               (13)

               По повод на тези изменения е целесъобразно да се поправи явна грешка относно вътрешен референтен номер.

               (14)

               Следователно Регламент (ЕО) № 951/2006 следва да бъде съответно изменен и поправен.

               (15)

               От съображения за прозрачност и равно третиране настоящият регламент следва да се прилага от началото на пазарната 2012—2013 година. Тъй като обаче поправката на член 12а, параграф 3 от Регламент (ЕО) № 951/2006 следва да бъде с обратна сила, в съгласие с оправданите правни очаквания на заинтересованите страни тя следва да се прилага от датата на влизане в сила на акта за изменение, с който е била въведена погрешната препратка в Регламент (ЕО) № 951/2006, а именно Регламент (ЕО) № 910/2008 на Комисията (9).

               (16)

               Управителният комитет за общата организация на селскостопанските пазари не е представил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   Изменения на Регламент (ЕО) № 951/2006
   Регламент (ЕО) № 951/2006 се изменя, както следва:

               1)

               Член 1 се заменя със следния текст:
               „Член 1
               Обхват
               1.   Настоящият регламент установява, в съответствие с част III от Регламент (ЕО) № 1234/2007 на Съвета (10), специалните подробни правила за прилагане на системата на лицензии за внос и износ, за изплащането на възстановявания при износ и управлението на вноса, и по-специално прилагането на допълнителни мита при вноса в сектора на захарта.
               2.   Прилага се Регламент (ЕО) № 376/2008 на Комисията (11), освен ако в настоящия регламент не е предвидено друго.

               2)

               Членове 7 и 7а се заменят със следния текст:
               „Член 7
               Лицензия за износ на захар без възстановяване
               Когато захар, която е в свободно обращение на пазара на Съюза и която не се смята за „извънквотна“, трябва да бъде изнесена без възстановяване, клетка 20 от заявлението за лицензия и от лицензията съдържа едно от вписванията, изброени в част В от приложението.
               Член 7а
               Лицензии за износ извън квотата
               1.   Чрез дерогация от член 5 за извънквотния износ на изоглюкоза в рамките на количествените ограничения, посочени в член 61, първа алинея, буква г) от Регламент (ЕО) № 1234/2007, се изисква представянето на лицензия за износ.
               2.   Чрез дерогация от член 8 от Регламент (ЕО) № 376/2008 правата, произтичащи от лицензиите за износ, издадени за износ на извънквотна захар, не са прехвърляеми.“

               3)

               В член 7в, параграф 1 първата алинея се заменя със следното:
               „1.   Държавите членки уведомяват Комисията не по-късно от понеделник всяка седмица за количествата захар и/или изоглюкоза, за които са подадени заявления за лицензии за износ през предходната седмица.“

               4)

               В член 9 параграф 4 се заменя със следното:
               „4.   Заявителите могат да оттеглят своите заявления за лицензии до края на седмицата след датата на публикуване в Официален вестник на Европейския съюз на процент на приемане в съответствие с параграф 1, буква а), когато той е по-малък от 80 %. След оттеглянето държавите членки освобождават гаранцията.“

               5)

               Заглавието на глава V се заменя със следното:
               „ДОПЪЛНИТЕЛНИ ПРАВИЛА ЗА ЛИЦЕНЗИИТЕ ЗА ИЗНОС“

               6)

               Член 11 се заменя със следния текст:
               „Член 11
               Подаване на заявления и издаване на лицензии за износ
               1.   Лицензиите за износ на захар с код по КН 1701 за количества, по-големи от 10 тона, се издават:

                           а)

                           на петия работен ден след деня, в който е било подадено заявлението;

                           б)

                           при лицензиите за износ с предварително определен размер на възстановяването — на петия работен ден, следващ деня, в който е било подадено заявлението, при условие че Комисията не е предприела междувременно някое от действията, посочени в член 9, параграф 1.

                     Първата алинея не се прилага за:

                           а)

                           кенди захарта;

                           б)

                           ароматизираната захар и захарта с прибавка на оцветители.

                     2.   Когато заявлението за издаване на лицензия се отнася за количества на продуктите, посочени в параграф 1, първа алинея, които са по-малки или равни на 10 тона, заявителят не може да подаде в рамките на един ден и пред същия компетентен орган повече от едно заявление.“

               7)

               Членове 17, 18 и 19 се заменят със следното:
               „Член 17
               Уведомления за издадените лицензии за износ
               1.   Държавите членки уведомяват Комисията до 15-о число на всеки месец за количествата, за които са издадени лицензии в съответствие с член 7 през предходния месец.
               2.   През периодите, когато се предоставят възстановявания за износ в сектора на захарта, държавите членки уведомяват Комисията до 15-о число на всеки месец по отношение на предходния месец за:

                           а)

                           количествата, за които са били издадени лицензии и размерът на възстановяванията при износ е бил определен съгласно член 164, параграф 2, буква а) от Регламент (ЕО) № 1234/2007, като се посочват отделно:

                                       —

                                       захарни продукти с кодове по КН 1701 91 00, 1701 99 10 и 1701 99 90,

                                       —

                                          tel quel сурова захар с кодове по КН 1701 12 90, 1701 13 90 и 1701 14 90,

                                       —

                                       сиропи от захароза, изразени в еквивалент на бяла захар, с кодове по КН 1702 90 71, 1702 90 95 и 2106 90 59,

                                       —

                                       изоглюкоза, изразена като сухо вещество, с кодове по КН 1702 40 10, 1702 60 10, 1702 90 30 и 2106 90 30;

                           б)

                           количествата бяла захар с код по КН 1701 99 10, за които е била издадена лицензия и размерът на възстановяванията при износ е бил определен съгласно член 164, параграф 2, буква б) от Регламент (ЕО) № 1234/2007;

                           в)

                           количествата със съответните възстановявания при износ, определени съгласно член 164, параграф 2, буква а) от Регламент (ЕО) № 1234/2007 на бяла захар, количествата сурова захар и сиропи от захароза, изразени в еквивалент на бяла захар, и количествата изоглюкоза, изразени в сухо вещество, за които е била издадена лицензия за износ с оглед на техния износ под формата на продукти, посочени в част Х, буква б) от приложение I към посочения регламент.

                     Член 18
               Уведомяване за изнесените количества
               1.   Държавите членки уведомяват Комисията за всеки календарен месец и не по-късно от края на третия календарен месец, следващ въпросния календарен месец, за количествата захар, произведени в рамките на квоти и изнасяни като бяла захар или под формата на преработени продукти, изразени като бяла захар, за които е била издадена лицензия за износ за прилагане на програми за предоставяне на хранителни помощи на равнището на Съюза или на национално равнище в рамките на международни конвенции или други допълващи програми и за прилагането на други мерки на Съюза за безплатни доставки на храни.
               2.   През периодите на отпускане на възстановявания за износ в сектора на захарта държавите членки уведомяват Комисията не по-късно от края на всеки календарен месец по отношение на предходния календарен месец за количествата бяла захар, посочени в член 17, параграф 2, буква б), изнесени в съответствие с член 7, параграфи 4 и 5 от Регламент (ЕО) № 376/2008.
               3.   През периодите на отпускане на възстановявания за износ в сектора на захарта държавите членки уведомяват Комисията за всеки календарен месец и не по-късно от края на третия календарен месец, следващ въпросния календарен месец:

                           а)

                           в случаите на износ, посочен в член 4, параграф 2 от Регламент (ЕО) № 612/2009, за количествата захар или сиропи от захароза, изразени в бяла захар, както и изоглюкоза, изразена в сухо вещество, изнесени без последваща преработка, както и за размера на съответното възстановяване;

                           б)

                           за количествата и съответните суми на възстановяванията при износ, определени съгласно член 164, параграф 2, буква а) от Регламент (ЕО) № 1234/2007, на бяла захар; за количествата сурова захар и захарен сироп, изразени като бяла захар, и за количествата изоглюкоза, изразена в сухо вещество, изнесени под формата на продукти, посочени в част IV от приложение XX към посочения регламент, и под формата на продукти, посочени в приложение II към Регламент (ЕС) № 578/2010 на Комисията (12).

                     Уведомленията по първа алинея, буква б) се представят на Комисията поотделно за всеки регламент, който се прилага за съответния преработен продукт.
               Член 19
               Уведомления за лицензии за внос
               Държавите членки уведомяват Комисията за количествата захар, внесени от трети държави и изнесени като компенсаторни продукти при условията на активно усъвършенстване, посочени в член 116 от Регламент (ЕИО) № 2913/92. Това уведомление се отнася за всяка пазарна година. То се представя не по-късно от края на втория календарен месец след въпросната пазарна година.

               8)

               Член 21 се заменя със следния текст:
               „Член 21
               Метод на уведомяване
               Уведомленията, изпратени от държавите членки, предвидени в настоящия регламент, се извършват по следния начин:

                           а)

                           до 31 декември 2012 г. — по електронен път в съответствие с методите, предоставени на разположение на държавите членки от Комисията;

                           б)

                           от 1 януари 2013 г. — в съответствие с Регламент (ЕО) № 792/2009 на Комисията (13).

               9)

               В член 23 уводните думи се заменят със следното:
               „При определянето на най-благоприятните условия за покупка на световния пазар се отчита цялата свързана с това и достъпна на Комисията информация, получена пряко от нея или съобщена от компетентните агенции на държавите членки, която се отнася до:“

               10)

               В член 29 уводните думи се заменят със следното:
               „Когато се определят най-благоприятните възможности за покупка на световния пазар, се взема под внимание цялата свързана с въпроса информация, отнасяща се до:“

               11)

               В член 34 параграф 3 се заличава.

               12)

               В член 38 параграф 4 се заменя със следното:
               „4.   Вносителят разполага с два месеца от датата на продажбата на въпросните продукти, в рамките на срок от девет месеца от датата на приемане на декларацията за допускане за свободно обращение, за да докаже, че пратката е пласирана според условия, потвърждаващи съответствието с цените, посочени в параграф 2. Неспазването на някой от тези срокове води до загуба на депозираното обезпечение. Въпреки това периодът от девет месеца може да бъде удължен от компетентните органи с най-много три месеца по искане на вносителя, което трябва да бъде надлежно обосновано.
               Внесената гаранция се освобождава в размер, съответстващ на степента, в която са представени доказателства за условията на разпореждане, които удовлетворяват компетентните органи. В противен случай обезпечението се задържа чрез плащането на допълнителните мита.“

               13)

               Член 42 се заменя със следния текст:
               „Член 42
               Методи за изчисляване
               1.   Когато рандеманът на внесената сурова захар, определен съгласно раздел Б.III от приложение IV към Регламент (ЕО) № 1234/2007, се различава от рандемана, определен за стандартното качество, определеното в митническата тарифа мито за продуктите с кодове по 1701 12 10, 1701 13 10 и 1701 14 10, както и допълнителното мито за продуктите с кодове по КН 1701 12 10, 1701 12 90, 1701 13 10, 1701 13 90, 1701 14 10 и 1701 14 90, което се начислява на 100 килограма от посочената сурова захар, се изчислява чрез умножаване на съответното мито, определено за суровата захар със стандартно качество по коефициент за корекция. Коефициентът за корекция се получава чрез разделянето на рандемана на внесената сурова захар, изразен в проценти, на числото 92.
               2.   За продуктите, посочени в приложение I, част III, буква в) от Регламент (ЕО) № 1234/2007, съдържанието на захароза, включително на други захари, изразени като захароза, се определя чрез прилагане на метода на Lane и Eynon (чрез редукция на меден разтвор) към захарен разтвор, инвертиран по метода на Clerget-Herzfeld. Общото съдържание на захари, определено по този метод, се преобразува в захароза, като се умножава по коефициент 0,95.
               Същевременно съдържанието на захароза, включително на други захари, изразени като захароза, на продукти, съдържащи по-малко от 85 % захароза или други захари, изразени като захароза, и инвертна захар, изразена като захароза, се определя с установяване на съдържанието на сухо вещество. Съдържанието на сухо вещество се определя въз основа на специфичната плътност на разредения разтвор в масово съотношение 1 към 1, а за продуктите в твърдо състояние — чрез сушене. Съдържанието на сухо вещество се изразява като захароза, като се умножава по коефициент 1.
               3.   За продуктите, посочени в приложение I, част III, букви г) и ж) от Регламент (ЕО) № 1234/2007, съдържанието на сухо вещество се определя по реда на параграф 2, втора алинея от настоящия член.
               4.   За продуктите, посочени в приложение I, част III, буква д) от Регламент (ЕО) № 1234/2007, преобразуването в еквивалент на захароза се получава чрез умножаване на съдържанието на сухо вещество, определено по реда на параграф 2, втора алинея от настоящия член, по коефициент 1,9.“

               14)

               Част В от приложението се заменя с текста от приложението към настоящия регламент.

         Член 2
   Поправка на Регламент (ЕО) № 951/2006
   В член 12а параграф 3 се заменя със следния текст:

      „3.   Гаранцията, посочена в параграф 1, се освобождава съгласно член 34 от Регламент (ЕО) № 376/2008 за количеството, за което по смисъла на член 30, буква б) и член 31, буква б), подточка i) от посочения регламент заявителят е изпълнил задължението за износ, произтичащо от лицензиите, издадени в съответствие с член 7г от настоящия регламент.“

   Член 3
   Влизане в сила и прилагане
   Настоящият регламент влиза в сила на третия ден след публикуването му в Официален вестник на Европейския съюз.

   Той се прилага от 1 октомври 2012 г. Член 2 се прилага обаче от 26 септември 2008 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 август 2012 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 228, 1.9.2009 г., стр. 3.

      (3)  ОВ L 178, 1.7.2006 г., стр. 24.

      (4)  ОВ L 114, 26.4.2008 г., стр. 3.

      (5)  ОВ L 145, 29.6.1995 г., стр. 47.

      (6)  ОВ L 119, 9.5.2007 г., стр. 7.

      (7)  ОВ L 256, 7.9.1987 г., стр. 1.

      (8)  ОВ L 282, 28.10.2011 г., стр. 1.

      (9)  ОВ L 251, 19.9.2008 г., стр. 13.

      (10)  ОВ L 299, 16.11.2007 г., стр. 1.

      (11)  ОВ L 114, 26.4.2008 г., стр. 3.“

      (12)  ОВ L 171, 6.7.2010 г., стр. 1.“

      (13)  ОВ L 228, 1.9.2009 г., стр. 3.“

      ПРИЛОЖЕНИЕ

                     „В.

                     Вписвания, посочени в член 7:

                                 —

                                 :

                                 на български

                                 :

                                 „Захар, която не се разглежда „извън квотата“ за износ без възстановяване“

                                 —

                                 :

                                 на испански

                                 :

                                 “Azúcar no considerado ‘al margen de cuota’ para la exportación sin restitución”

                                 —

                                 :

                                 на чешки

                                 :

                                 „Cukr, který se nepovažuje za produkt »mimo rámec kvót«, pro vývoz bez náhrady.“

                                 —

                                 :

                                 на датски

                                 :

                                 »Sukker, der ikke anses for at være »uden for kvote« til eksport uden restitution«

                                 —

                                 :

                                 на немски

                                 :

                                 ‚Nicht als ‚Nichtquotenerzeugung‘ geltender Zucker für die Ausfuhr ohne Erstattung‘

                                 —

                                 :

                                 на естонски

                                 :

                                 „Kvoodivälisena mittekäsitatava suhkru eksportimiseks ilma toetuseta.”

                                 —

                                 :

                                 на гръцки

                                 :

                                 “Ζάχαρη που δεν θεωρείται ‘εκτός ποσόστωσης’ προς εξαγωγή χωρίς επιστροφή.”

                                 —

                                 :

                                 на английски

                                 :

                                 “Sugar not considered as ‘out-of-quota’ for export without refund.”

                                 —

                                 :

                                 на френски

                                 :

                                 “Sucre non considéré ‘hors quota’ pour les exportations sans restitution.”

                                 —

                                 :

                                 на италиански

                                 :

                                 “Zucchero non considerato ‘fuori quota’ per le esportazioni senza restituzione”

                                 —

                                 :

                                 на латвийски

                                 :

                                 “Cukurs, kas nav uzskatāms par “ārpuskvotu” produkciju eksportam bez kompensācijas”,

                                 —

                                 :

                                 на литовски

                                 :

                                 „Virškvotiniu nelaikomas cukrus eksportui be grąžinamosios išmokos“

                                 —

                                 :

                                 на унгарски

                                 :

                                 »A cukrot nem tekintik ’kvótán felülinek’ a visszatérítés nélküli kivitel tekintetében.«

                                 —

                                 :

                                 на нидерландски

                                 :

                                 „Suiker die niet als „buiten het quotum geproduceerd” wordt beschouwd, bestemd voor uitvoer zonder restitutie.”

                                 —

                                 :

                                 на полски

                                 :

                                 »Cukier niezaliczany do produktów ‘pozakwotowych’, przeznaczony na wywóz bez refundacji«

                                 —

                                 :

                                 на португалски

                                 :

                                 “Açúcar não considerado ‘extraquota’ para exportação sem restituição.”

                                 —

                                 :

                                 на румънски

                                 :

                                 «Zahăr neconsiderat „peste cotă” pentru exporturile fără restituire».

                                 —

                                 :

                                 на словашки

                                 :

                                 ‚Cukor, ktorý sa nepovažuje za »nad rámec kvóty« na vývoz bez náhrady‘,

                                 —

                                 :

                                 на словенски

                                 :

                                 ‚Sladkor se ne šteje kot ‚izven kvote‘ za izvoz brez nadomestila.‘

                                 —

                                 :

                                 на фински

                                 :

                                 ”Tuetta vietävä sokeri, jota ei pidetä kiintiön ulkopuolisena”.

                                 —

                                 :

                                 на шведски

                                 :

                                 ’Socker som inte anses vara ’utomkvotsprodukter’ för export utan bidrag.’ “


title: Регламент за изпълнение (ЕС) № 1261/2011 на Комисията от 2 декември 2011 година за определяне на фиксирани стойности при внос за определяне на входната цена на някои плодове и зеленчуци

text:
               3.12.2011

               BG

               Официален вестник на Европейския съюз

               L 320/26

         РЕГЛАМЕНТ ЗА ИЗПЪЛНЕНИЕ (ЕС) № 1261/2011 НА КОМИСИЯТА
   от 2 декември 2011 година
   за определяне на фиксирани стойности при внос за определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:
   в изпълнение на резултатите от Уругвайския кръг от многостранни търговски преговори Регламент за изпълнение (ЕС) № 543/2011 посочва критериите за определяне от страна на Комисията на фиксирани стойности при внос от трети страни за продуктите и периодите, посочени в приложение XVI, част A към същия регламент,
   ПРИЕ НАСТОЯЩИЯ РЕГЛАМЕНТ:
   Член 1
   Фиксираните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила на 3 декември 2011 година.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 2 декември 2011 година.

            За Комисията, от името на председателя,
         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Фиксирани стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Кодове на трети страни (1)

                  Фиксирана вносна стойност

                  0702 00 00

                  AL

                  58,8

                  IL

                  98,1

                  MA

                  39,1

                  MK

                  68,6

                  TN

                  143,0

                  TR

                  75,8

                  ZZ

                  80,6

                  0707 00 05

                  EG

                  193,3

                  TR

                  97,0

                  ZZ

                  145,2

                  0709 90 70

                  MA

                  31,4

                  TR

                  125,9

                  ZZ

                  78,7

                  0805 10 20

                  AR

                  36,9

                  BR

                  41,5

                  MA

                  56,6

                  UY

                  42,5

                  ZA

                  50,9

                  ZZ

                  45,7

                  0805 20 10

                  MA

                  66,2

                  ZZ

                  66,2

                  0805 20 30, 0805 20 50, 0805 20 70, 0805 20 90

                  HR

                  31,3

                  IL

                  78,6

                  JM

                  129,1

                  TR

                  88,8

                  UY

                  71,0

                  ZZ

                  79,8

                  0805 50 10

                  TR

                  56,9

                  ZZ

                  56,9

                  0808 10 80

                  CA

                  120,5

                  CL

                  90,0

                  CN

                  74,9

                  US

                  119,9

                  ZA

                  180,1

                  ZZ

                  117,1

                  0808 20 50

                  CN

                  59,0

                  TR

                  133,1

                  ZZ

                  96,1

         (1)  Номенклатура на страните, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „друг произход“.


title: Регламент за изпълнение (ЕС) № 268/2014 на Комисията от 14 март 2014 година за определяне на вносните мита в сектора на зърнените култури, приложими от 16 март 2014 година

text:
               15.3.2014

               BG

               Официален вестник на Европейския съюз

               L 76/36

      РЕГЛАМЕНТ ЗА ИЗПЪЛНЕНИЕ (ЕС) № 268/2014 НА КОМИСИЯТА

   от 14 март 2014 година
   за определяне на вносните мита в сектора на зърнените култури, приложими от 16 март 2014 година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент (ЕС) № 642/2010 на Комисията от 20 юли 2010 г. относно правилата за прилагане на Регламент (ЕО) № 1234/2007 на Съвета по отношение на вносните мита в сектора на зърнените култури (2), и по-специално член 2, параграф 1 от него,
   като има предвид, че:

               (1)

               В член 136, параграф 1 от Регламент (ЕО) № 1234/2007 се предвижда, че вносното мито за продукти под кодове по КН 1001 19 00, 1001 11 00, ex 1001 91 20 (пшеница мека, за посев), ex 1001 99 00 (висококачествена мека пшеница, различна от тази за посев), 1002 10 00, 1002 90 00, 1005 10 90, 1005 90 00, 1007 10 90 и 1007 90 00 е равно на интервенционната цена, валидна за тези продукти при вноса, увеличена с 55 %, минус вносната цена CIF, приложима за въпросната доставка. Това мито обаче не може да надхвърля размера на митото в Общата митническа тарифа.

               (2)

               В член 136, параграф 2 от Регламент (ЕО) № 1234/2007 се предвижда, че за целите на изчисляването на вносното мито, посочено в параграф 1 от същия член, редовно се определят представителни цени CIF за внос на посочените продукти.

               (3)

               Съгласно член 2, параграф 2 от Регламент (ЕС) № 642/2010 цената, която трябва да се използва за изчисляване на вносното мито върху продукти по кодове по КН 1001 19 00, 1001 11 00, ex 1001 91 20 (пшеница мека, за посев), ex 1001 99 00 (висококачествена мека пшеница, различна от тази за посев), 1002 10 00, 1002 90 00, 1005 10 90, 1005 90 00, 1007 10 90 и 1007 90 00, е дневната представителна вносна цена CIF, определена по метода, посочен в член 5 от същия регламент.

               (4)

               Необходимо е да се определят вносни мита за периода, започващ от 16 март 2014 година, които да са приложими до влизането в сила на ново определяне.

               (5)

               С оглед на необходимостта да се осигури прилагането на дадената мярка възможно най-бързо след предоставянето на актуализираните данни, настоящият регламент следва да влезе в сила в деня на публикуването му,

         ПРИЕ НАСТОЯЩИЯ РЕГЛАМЕНТ:
   Член 1
   От 16 март 2014 година вносните мита в сектора на зърнените култури, посочени в член 136, параграф 1 от Регламент (ЕО) № 1234/2007, са определени в приложение I към настоящия регламент въз основа на елементите, изложени в приложение II.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 14 март 2014 година.

            За Комисията, от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 187, 21.7.2010 г., стр. 5.

      ПРИЛОЖЕНИЕ I

         Вносни мита за продуктите, посочени в член 136, параграф 1 от Регламент (ЕО) № 1234/2007, приложими от 16 март 2014 година

                  Код по КН

                  Описание на стоките

                  Вносно мито (1)

                  (EUR/t)

                  1001 19 00
                  1001 11 00

                  ПШЕНИЦА твърда висококачествена

                  0,00

                  със средно качество

                  0,00

                  с ниско качество

                  0,00

                  ex 1001 91 20

                  ПШЕНИЦА мека, за посев

                  0,00

                  ex 1001 99 00

                  ПШЕНИЦА мека висококачествена, различна от тази за посев

                  0,00

                  1002 10 00
                  1002 90 00

                  РЪЖ

                  0,00

                  1005 10 90

                  ЦАРЕВИЦА за посев, различна от хибридна

                  0,00

                  1005 90 00

                  ЦАРЕВИЦА, различна от тази за посев (2)

                  0,00

                  1007 10 90
                  1007 90 00

                  СОРГО на зърна, различно от хибрид за посев

                  0,00

         (1)  Вносителят може, прилагайки член 2, параграф 4 от Регламент (ЕС) № 642/2010, да се ползва от намаление на митата със:

                  —

                  3 EUR/t, ако пристанището на разтоварване се намира в Средиземно море (отвъд Гибралтарския провлак) или в Черно море и ако стоката пристига в Съюза през Атлантическия океан или през Суецкия канал,

                  —

                  2 EUR/t, ако пристанището на разтоварване се намира в Дания, Естония, Ирландия, Латвия, Литва, Полша, Финландия, Швеция, Обединеното кралство или на атлантическия бряг на Пиренейския полуостров и ако стоката пристига в Съюза през Атлантическия океан.

         (2)  Вносителят може да ползва фиксирано намаление от 24 EUR/t, когато са изпълнени условията по член 3 от Регламент (ЕС) № 642/2010.

      ПРИЛОЖЕНИЕ II

         Елементи за изчисляване на митата, определени в приложение I

      28.2.2014-13.3.2014

                  1.

                  Средни стойности за референтния период, посочен в член 2, параграф 2 от Регламент (ЕС) № 642/2010:

                              (EUR/t)

                              Мека пшеница (1)

                              Царевица

                              Твърда пшеница с високо качество

                              Твърда пшеница със средно качество (2)

                              Твърда пшеница с ниско качество (3)

                              Борса

                              Minnéapolis

                              Chicago

                              —

                              —

                              —

                              Котировка

                              198,77

                              137,09

                              —

                              —

                              —

                              Цена CAF САЩ

                              —

                              —

                              266,84

                              256,84

                              236,84

                              Премия за Залива

                              120,88

                              26,43

                              —

                              —

                              —

                              Премия за Големите езера

                              —

                              —

                              —

                              —

                              —

                  2.

                  Средни стойности за референтния период, посочен в член 2, параграф 2 от Регламент (ЕС) № 642/2010:

                              Разходи за навло: Мексикански залив — Ротердам:

                              14,63 EUR/t

                              Разходи за навло: Големите езера — Ротердам:

                              — EUR/t

         (1)  Позитивна премия от 14 EUR/t инкорпорирано (член 5, параграф 3 от Регламент (ЕС) № 642/2010).

         (2)  Негативна премия от 10 EUR/t (член 5, параграф 3 от Регламент (ЕС) № 642/2010).

         (3)  Негативна премия от 30 EUR/t (член 5, параграф 3 от Регламент (ЕС) № 642/2010).